ભાજપને કેટલો ફાયદો થશે તેની ગણતરીઓ મંડાઇ રહી છે. જોકે જાણકારો કહે છે કે આસામમાં હેમંત બિસ્વા સર્મા સાથે જય પાન્ડાની સરખામણી કરવી યોગ્ય નથી. હેમંત સર્મા પાયાના સ્તરે મજબૂત પકડ ધરાવનારા સંગઠનના માણસ હતા. જય પાન્ડા અબજપતિ ઉદ્યોગપતિ અને મીડિયા માંઘાતા તરીકે મોટા ભા થઈને ફરતા રહ્યા છે. દિલ્હીમાં તેમની હાજરીના કારણે બીજેડીના ચહેરા તરીકે તેમની ઓળખાણ ખરી, પણ પાયાના સ્તરે તેમની કોઈ પકડ નથી. સંગઠનમાં પાન્ડાની કોઈ પકડ નથી. નજીકના ભૂતકાળમાં પાન્ડા કરતાં મજબૂત નેતાઓએ નવીન પટનાયકને પડકાર કર્યો ત્યારે સિફતપૂર્વક તેમને હટાવી દેવાયા હતા. અમેરિકામાં ભણેલા નવીન પટનાયક બહુ સૌમ્ય લાગે છે. રાજકારણના ખેલાડી તરીકેની તેમની કોઈ છાપ નથી, પણ બહુ ઠંડા કલેજે તેઓ રાજકીય ઓપરેશન કરે છે તે જોઈને ઘણા કહે છે કે આ આધુનિક યુગની કોર્પોરેટ પોલિટિક્સની સ્ટાઇલ છે. પાન્ડાને પણ પટનાયક કોર્પોરેટ સ્ટાઇલમાં સાઇડલાઇન કરી દેશે એમ મનાય છે. જોકે ભાજપની પ્રચારની પદ્ધતિનો સામનો કરવો તેમના માટે મુશ્કેલ છે. ભાજપ ઓડિશામાં આગળ વધી રહ્યો છે તે છાપ પાન્ડાની ઘટનાથી મજબૂત જ બનવાની છે. ભાજપમાં જોડાશે તો નક્કર બનશે. નવીન પટનાયકે ત્યારે હવે કંઈક નવીન રાજકીય શૈલી અપનાવવી પડશે.